GiliGold/VAD_KnessetCorpus huggingface dataset:
משה גפני: אז נתנו לי, ואני באמת משבח את יושב ראש הכנסת, אבל ידיו כבולות.
משה גפני: הוא אישר לי להביא היום את הפיצול, אני אצטרך לחכות למליאה הבאה כדי להביא את החוק עצמו, שזה הכול טכני – אין פה שום דבר מהותי.
משה גפני: הזמנתי ארבעה ימים מראש ועשיתי הכול בסדר.
משה גפני: אני עומד וידיי כבולות - -
דוד רותם: אתה יכול היום לדון בזה ולהביא את זה למליאה לקראת סוף היום ונאשר לך את זה.
משה גפני: אבל אני צריך אישור של פטור מחובת הנחה.
דוד רותם: ניתן לך פטור מחובת הנחה.
יריב לוין: לא ייתנו.
יריב לוין: קודם כול זה לערב שני דברים שהם שונים.
יריב לוין: אתה הרי יודע שהייתה גם החלטה בנושא של הפטורים.
משה גפני: פנו אליי מהמשרד לפיקוד העורף, ביקשו ממני שאעשה פעולות השבוע בוועדת הכספים – אני לא עושה.
יריב לוין: חבר הכנסת גפני, זה ברור.
משה גפני: אם יש חוסר אחריות כזה, אז לא.
משה גפני: אני אעמוד להתחנן כעני בפתח?
משה גפני: מה, אני צריך את זה בשבילי?
יריב לוין: אני אומר לך - -
דוד רותם: כדי להאריך את תקופת כהונתם של רבנים ראשיים אני אעשה היום ישיבות, ואני אגמור עם זה.
משה גפני: זה הסכם עם ש"ס, זה לא אני.
משה גפני: אני כולה יהדות התורה.
דוד רותם: אתה רוצה לגייס את החרדים, שמעתי.
משה גפני: נמאס כבר מהעניין הזה, אף אחד לא מדבר על זה - - -
זאב אלקין: זה הכול טוב ויפה, אבל אם יש חוקים בקריאה שנייה ושלישית שאתה רוצה להביא, אני מציע שתביא בקשה כבר עכשיו.
זאב אלקין: בשביל מה לכנס שוב את ועדת הכנסת?
דוד רותם: - - - כבר בזמן.
זאב אלקין: אני לא מתחייב שיהיה פה קוורום בשעה - - -
יריב לוין: לא יהיה, לא יהיה, כי לא תהיה ישיבה משתי סיבות: א', משום שצריך להודיע ארבעה ימים מראש ולא נשבור את העיקרון הזה אחרת כבר נפרוץ פה הכול לכל רוח; ב', משום שלפחות כרגע בהצעה אחת עם יושב ראש הכנסת, ועל-פי עמדתו, ההחלטה היא שכרגע לא ניתנים פטורים בכלל.
זאב אלקין: על חוק הבחירות התחננו אליי בשמו של יושב ראש הכנסת לשים את זה בהתחלה כי רוצים לסיים היום.
ירדנה מלר הורוביץ: חוק הבחירות קיבל פטור לשלוש קריאות.
יריב לוין: קיבל, קיבל.
יריב לוין: לכן עשינו את זה אז מתוך המחשבה הזאת בדיוק שאנחנו לא רוצים - וזה נכון גם לגבי הדברים שאמר כאן חבר הכנסת גפני, שהם כולם נכונים, אבל כולנו גם מבינים את הרגישות ואת החשש שכל אחד, מה שייראה בעיניו חשוב, מה שייראה בעיניו דחוף בסופו של דבר נימצא פה - -
יריב לוין: - - במצב בעייתי, ולכן התקבלה ההחלטה הזאת שיש לה חסרונות ברורים, אבל יש לה היגיון רב שכולנו - -
יריב לוין: חבר הכנסת גפני, אני עונה לך.
משה גפני: עוד החלטה לא טובה.
יריב לוין: אני עונה לך.
יריב לוין: אני ער למה שאתה אומר, והחסרונות של המצב הקיים הם ברורים.
יריב לוין: מצד שני גם כולנו מבינים מה הבעייתיות בתקופה הזאת במצב שבו כל אחד מיד יביא ויאשר וידון בנושאים שנראים בעיניו חשובים ודחופים, על-פי סדר יומו הענייני, וכמובן, יש גם חשש, שלפעמים גם הלא ענייני.
יריב לוין: לכן ההחלטה הזאת היא מאוזנת, היא נכונה.
יריב לוין: היא נותנת מצד אחד מרווחי זמן מספיקים כדי שאף אחד לא יופתע, היא נותנת מסלול שבו אפשר ללכת כאשר באמת רוצים לטפל במשהו וצריך לטפל במשהו, והיא מונעת ניצול לרעה של הדברים.
משה גפני: אני שואל האם לוועדת כספים צריך שתהיה איזושהי פריבילגיה בעניין הזה שיהיו דברים שלא - - - כמו חוץ וביטחון.
יריב לוין: אני מוכרח לומר לך, חבר הכנסת גפני, שבאופן אישי ובהתעלם מהעובדה שאתה מניח שאני בוודאי לא חושב שאתה דווקא האיש שיש מה לחשוד בו או לדאוג בעניינו, אבל ועדת הכספים אולי הכי רגישה בהיבטים האלה.
זאב אלקין: לוועדת חוץ וביטחון אין שום פריבילגיה בהיבט של חקיקה.
יריב לוין: לכן ככלל הכלל שקבענו הוא נכון.
יריב לוין: גם ההחרגות שביקשה ועדת חוץ וביטחון שנוגעות לעניינים של פיקוח שוטף בנושאים של ביטחון המדינה בתהליכים שאינם חשופים ואינם מאפשרים ניצול לרעה של המנגנון כדי לקדם אג'נדה כזאת או אחרת בתקופה של בחירות, המבנה הוא נכון.
יריב לוין: אני לא מציע שניגע בו כי הוא חושף את כולנו למצבים שעלולים להיות בעייתיים.
משה גפני: אני רק מבקש להוסיף לזה אף על פי שקיבלתי אישור גם מוועדת ההסכמות וגם מיושב ראש הכנסת לגבי העברות תקציביות.
משה גפני: הרי אתה הולך לאשר פה עכשיו בוועדה משותפת כמה העברות תקציביות של ועדת הכספים שהממשלה מבקשת.
משה גפני: יש לי אישור לזה.
יריב לוין: אני לא אאשר גם מה שלא הופיע פה בסדר היום.
זאב אלקין: חבר הכנסת גפני, המשמעות פה מאיפה היא נבעה?
זאב אלקין: אמרה ועדת החוץ והביטחון על הדברים שמופיעים כאן ברשימה שזה לכאורה ישיבות סודיות.
זאב אלקין: עצם קיום הישיבה הוא סודי.
זאב אלקין: לכן לכאורה ההודעה לוועדת ההסכמות היא בעייתית.
זאב אלקין: אז במקרה 50% מוועדת ההסכמות – שאני חבר ברוב אותן הוועדות, אז אני יודע על קיומן, אבל אם מחר ידיחו אותי וישימו במקומי מישהו אחר זה יהיה אחרת.
זאב אלקין: לכן יש פה היגיון שאם עצם קיום הישיבה הוא סודי אז לא צריך לבקש אישור של ועדת ההסכמות.
זאב אלקין: לעומת זאת בדברים שאתה מדבר עליהם ברור שאם זאת בקשה ממשלתית גם לא צריך את ועדת ההסכמות, מן הסתם, ולכן יש לך אישור מיושב ראש הכנסת.
זאב אלקין: אבל שם אין שום בעיה ליידע בשונה ממה שמופיע כאן ברשימות.
יריב לוין: רבותיי, מי בעד הבקשה הזאת של יושב ראש הכנסת?
יריב לוין: בעד הבקשה של יושב ראש הכנסת – רוב
יריב לוין: הבקשה אושרה פה-אחד, אין מתנגדים, אין נמנעים.
יריב לוין: הבקשה אושרה על כל שלושת מרכיביה.
יריב לוין: סעיף 2.
יריב לוין: סעיף 1 אישרנו כבר קודם.
משה גפני: על - - - ההפצה אנחנו לא נדון היום.
יריב לוין: מינוי יושב-ראש לוועדת הכנסת המשותפת, לפי חוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע, והשלמת הרכב הוועדה.
יריב לוין: אני עובר לסוגיה שסחבנו אותה זמן ארוך עד שאני שמח לברך על ההסכמה שהצלחנו להגיע אליה בסוגיית ועדת הכנסת המשותפת לפי חוק הכללת אמצעי זיכוי ביומטריים ונתוני זיהוי ביומטריים במסמכי זיהוי ובמאגרי מידע, התש"ע-2009.
יריב לוין: על-פי החלטת ועדת הכנסת מיום 29 במרס 2011 הוקמה ועדה בת שישה חברים שבה מיוצגות שלוש ועדות: ועדת החוקה, חוק ומשפט, ועדת הפנים והגנת הסביבה וועדת המדע והטכנולוגיה.
יריב לוין: בשעתו נקבע חבר הכנסת מאיר שטרית שכיהן כיושב ראש ועדת המדע והטכנולוגיה כיו"ר הוועדה המשותפת.
יריב לוין: חבר הכנסת שטרית חדל לכהן כחבר בוועדת המדע והטכנולוגיה, ועל כן מאליה פקעה גם חברותו בוועדה המשותפת.
יריב לוין: לאחר הידיינות שהייתה בין הגורמים השונים הנוגעים בדבר גובשה הסכמה, שלפיה, חבר הכנסת אברהם מיכאלי שכבר מכהן כחבר בוועדה יתמנה ויכהן כיושב ראש הוועדה במקומו של חבר הכנסת שטרית, ואילו חברת הכנסת רונית תירוש שהיא היום יושבת ראש ועדת המדע והטכנולוגיה תיכנס ותהיה חברה בוועדה במקום שפינה חבר הכנסת שטרית.
יריב לוין: אני מבין שיש כאן שורה ארוכה של נציגים, שאני מודה לכם שהגעתם, שעוסקים בנושא הזה בצד המקצועי.
יריב לוין: אני לא יודע אם יש נגיעה - -
זאב אלקין: זה לא קשור - -
יריב לוין: אני יודע, הם ביקשו לבוא.
יריב לוין: בוודאי אני מברך אותם.
אברהם מיכאלי: כי שאלו קושיות מה פתאום עכשיו לוחצים לכנס את הוועדה.
אברהם מיכאלי: היה בג"ץ, ואמרתי שאני לא רוצה להסביר את הבג"ץ.
יריב לוין: הבנתי, מאה אחוז.
יריב לוין: אבל בכל אופן נדמה לי שזה באמת נכון שהסוגיה הפרסונלית היא פחות במגרש שלכם.
יריב לוין: נדמה לי שסוגיית הצורך היא ברורה, היא גם הובהרה.
יריב לוין: לפעמים דברים מתעכבים לא כי אנחנו רוצים, אלא מכיוון שזה מקום שצריך להגיע להסכמות ולהבנות, ואני שמח שבסופו של דבר חילצנו את הנושא הזה והצלחנו להגיע כאן להבנה.
אברהם מיכאלי: אני רוצה לציין לשבח את יושב ראש ועדת החוקה שגילה בעניין הזה גמישות עניינית.
זאב אלקין: למה הפעם?
זאב אלקין: מניסיוני הוא תמיד מגלה גמישות עניינית.
דוד רותם: מאז שהצטרפת לליכוד הפכתי להיות גמיש.
יריב לוין: רבותיי, אני מציע לאשר את ההחלטה.
יריב לוין: אנחנו נעשה שתי הצבעות: האחת על אישורו של חבר הכנסת מיכאלי כיושב ראש הוועדה המשותפת.
יריב לוין: בעד אישורו של חבר הכנסת מיכאלי ליו"ר הוועדה המשותפת – רוב
יריב לוין: נמנעים – אין מינויו של חבר הכנסת אברהם מיכאלי ליו"ר הוועדה המשותפת אושר.
יריב לוין: המינוי אושר פה-אחד.
יריב לוין: ההצבעה השנייה היא על מינויה של חברת הכנסת רונית תירוש לחברה בוועדה מטעם ועדת המדע והטכנולוגיה.
יריב לוין: בעד מינויה של חברת הכנסת רונית תירוש לחברה בוועדה – רוב
יריב לוין: אין מתנגדים ואין נמנעים בשתי ההצבעות.
אברהם מיכאלי: אני מתכבד לפתוח את ישיבת ועדת הכנסת לדיון מיוחד, על-פי בקשת חברי הכנסת אריה אלדד ומיכאל בן ארי, להתפלג מסיעת האיחוד הלאומי בהתאם לסעיפים 59(1) ו-60 לחוק הכנסת.
אברהם מיכאלי: הונחה לפנינו בקשתם של חברי הכנסת אריה אלדד ומיכאל בן-ארי.
אברהם מיכאלי: זה מופנה ליושב ראש ועדת הכנסת.
אברהם מיכאלי: יש פה הודעה מתוקנת.
אברהם מיכאלי: אני אקריא את ההודעה: "הנדון: הודעה על התפתגות מסיעת האיחוד הלאומי והקמת סיעת "עוצמה לישראל".
אברהם מיכאלי: אנו חברי הכנסת אריה אלדד ומיכאל בן-ארי מתכבדים להודיע על התפלגותנו מסיעת האיחוד הלאומי ועל הקמתה של סיעת "עוצמה לישראל".
אברהם מיכאלי: אנו מבקשים כי בהתאם להוראות סעיפים 59(1) ו-60 לחוק הכנסת תועבר הודעתנו לוועדת הכנסת בהקדם האפשרי לאישור ההתפלגות מהאיחוד הלאומי.
אברהם מיכאלי: אנו מבקשים להודיע כי בא כוח הסיעה הוא חבר הכנסת אריה אלדד וממלא מקומו – חבר הכנסת מיכאל בן-ארי".
אברהם מיכאלי: זאת ההודעה הרשמית שהונחה לפני ועדת הכנסת.
אברהם מיכאלי: גברתי היועצת המשפטית, יש לנו הערות לפני כן?
ארבל אסטרחן: כן, אני אעיר בקצרה.
אברהם מיכאלי: לפני שאני אתן לאריה, אם הוא רוצה להוסיף משהו.
דוד רותם: אני גם רוצה לשאול – גם חצי מהכסף הולך אליהם?
ארבל אסטרחן: היום סיעת האיחוד הלאומי ששמה המלא הוא "האיחוד הלאומי, תקומה, תקווה, ארץ ישראל שלנו ומולדת" מונה ארבעה חברים ושלוש מפלגות.
ארבל אסטרחן: "ארץ ישראל שלנו" שבה חבר הכנסת בן-ארי, "התקווה" שאותה מייצג חבר הכנסת אלדד ו"תקומה" שאותה מייצגים חברי הכנסת אורי אריאל ויעקב כץ.
ארבל אסטרחן: המימון השוטף של המפלגות משולם כבר היום בנפרד.
ארבל אסטרחן: כך גם יחושב מימון הבחירות.
ארבל אסטרחן: לכן לאור העובדה שהבנתי מהמבקשים שלא יחול שינוי בהרכב המפלגתי כתוצאה מההתפלגות הזאת אז בעצם לא יחול כל שינוי בענייני מימון.
ארבל אסטרחן: הם ימשיכו לקבל את המימון השוטף בנפרד, ומימון המפלגות גם כן לא ישפיע.
דוד רותם: למיכאל בן ארי מגיע מימון?
ארבל אסטרחן: מי שמקבל זאת מפלגה.
ארבל אסטרחן: המפלגה שאותה הוא מייצג תמשיך לקבל מימון כפי שקיבלה עד עכשיו.
ארבל אסטרחן: ההתפלגות הזאת שיוצרת סיעה חדשה בכנסת שבה שתי מפלגות, המימון שלה לא יושפע מעניין ההתפלגות.
אברהם מיכאלי: המימון עד עכשיו גם כך הגיע.
ארבל אסטרחן: גם ככה הם קיבלו בנפרד.
ארבל אסטרחן: הסעיפים שאליהם מפנה הבקשה: סעיף 59(1) לחוק הכנסת מדבר על האפשרות של קבוצה של שני חברי כנסת לפחות שהם לפחות שליש מסיעה, להתפלג.
ארבל אסטרחן: במקרה של הסיעה הזאת הייתה גם אפשרות להתפלג לפי מפלגות, אבל זאת לא הבקשה שלפנינו; אלא מבקשים שניים מתוך ארבעה שהם יותר משליש, ולכן החוק מאפשר להם להתפלג.
ארבל אסטרחן: ההתפלגות היא לפי התנאים שקבוע בחוק, ולכן ביקשו ממני פה גם להבהיר שאין פה, כמובן, עניין של פרישה, ולא יכולה להיטען טענה בהקשר הזה.
ארבל אסטרחן: לכן לחברי הכנסת גם לא תהיה מניעה להתמודדות עתידית שלהם בשל המגבלות שקבועות בחוק יסוד הכנסת.
ארבל אסטרחן: סעיף 60 לחוק הכנסת קובע שאם נמסרה לוועדת הכנסת הודעה מטעם חלק של סיעה על התפלגות לפי חלק מהתנאים כפי שציינתי, תאשר ועדת הכנסת את השינוי.
ארבל אסטרחן: הבדיקה של ועדת הכנסת היא לוודא שמתקיימים התנאים ולאשר את זה.
אברהם מיכאלי: אז מבחינה פרוצדורלית יש להם בסיס חוקי מלא לבקשה שלהם.
ארבל אסטרחן: ועדת הכנסת גם מתבקשת לאשר את שם הסיעה.
אברהם מיכאלי: נגיע לזה גם.
אברהם מיכאלי: חבר הכנסת אלדד, אם אתה רוצה להוסיף משהו לבקשתך.
אריה אלדד: זה דיון באמת פרוצדורלי, אני לא רוצה לחשוף את הסיבות האמתיות.
אריה אלדד: הסיבה האמתית היא שהכיבוד בישיבות סיעה היה על הפנים, ואנחנו מתכוונים לחולל מהפך בתחום הזה בכנסת הבאה.
אברהם מיכאלי: יישר כוח, אני אבוא להתכבד אצלכם.
דוד רותם: אם יהיה מהפך בתחום הזה, אפשר להצטרף?
אברהם מיכאלי: נבוא לפעמים לאכול אצלכם.
אריה אלדד: הבקשה ברורה.
אברהם מיכאלי: הבקשה ברורה, ואם מישהו ירצה לומר אחר כך עוד משהו – אני אתן לחבר הכנסת רותם לומר עוד משהו.
אברהם מיכאלי: שתי בקשות לפנינו: הבקשה הראשונה היא בקשת ההתפלגות מסיעת האיחוד הלאומי והקמתה של סיעה חדשה "עוצמה לישראל".
אברהם מיכאלי: אנחנו מביאים את זה להצבעה של חברי הוועדה.
ארבל אסטרחן: אני רוצה עוד דבר אחד לציין: סיעת האיחוד הלאומי, ובעצם החברים שנותרים בסיעה המקורית, לא ביקשו לשנות את שם הסיעה, ולכן פורמלית השם נשאר "האיחוד הלאומי, תקומה, תקווה, ארץ ישראל שלנו, מולדת".
אברהם מיכאלי: אין פה שום שינוי לגבי האיחוד הלאומי.
ארבל אסטרחן: גם לא לגבי "התקווה, התקומה, ארץ ישראל שלנו ומולדת".
ארבל אסטרחן: זה שם הסיעה, וכך הוא נשאר.
אריה אלדד: זה מצב אבסורדי.
דוד רותם: אני לא מבין, מה, הוא נשאר אצלם?
ארבל אסטרחן: אני חייבת לומר שכשהייתה פה ההתפלגות של "עצמאות", כולם אמרו "עבודה", אבל בעצם זה היה העבודה בראשות אהוד ברק.
ארבל אסטרחן: לכן אז גם ועדת הכנסת אישרה את השינוי הזה.
ארבל אסטרחן: בעצם אין פה נציגים של הסיעה שנשארת.
ארבל אסטרחן: הם ביקשו לא לגעת בשם "האיחוד הלאומי".
ארבל אסטרחן: משאירים שם את "ארץ ישראל - -
אברהם מיכאלי: חבר הכנסת אורי אריאל התקשר אליי לפני חצי שעה והתנצל שהוא לא מצליח להגיע לישיבה.
אברהם מיכאלי: הוא ביקש להדגיש שלא נכנסים כרגע לדיון בשם של "האיחוד הלאומי" כי אם כן הוא רוצה להיות נוכח פה ולהביע את עמדתו.
דוד רותם: לאיחוד הלאומי לא נכנסים, אבל איך יכול להיות שיש שם תקווה?
אברהם מיכאלי: אבל כרגע השם שלהם הוא "האיחוד הלאומי".
דוד רותם: הרי אין שם תקווה.
ארבל אסטרחן: כל עוד לא קובעים שינוי זה שם הסיעה, והוא נשאר שם הסיעה.
אריה אלדד: אבל אין בכך משום להטעות?
אריה אלדד: אני לא מניח שהם יתמודדו בשם "האיחוד הלאומי התקווה", אבל - -
ארבל אסטרחן: זה לא העניין של ההתמודדות.
ארבל אסטרחן: הכינוי בהתמודדות הוא אחר.
ארבל אסטרחן: אנחנו כרגע מדברים על שם הסיעה.
אברהם מיכאלי: כרגע מדברים על סיעה.
דוד רותם: "מולדת" נשארת באיחוד הלאומי?
אברהם מיכאלי: מכיוון שהסיעה כרגע היא סיעת האיחוד הלאומי, וההתפלגות היא מסיעת האיחוד הלאומי - -
ארבל אסטרחן: לא, זה לא שם הסיעה.
ארבל אסטרחן: שם הסיעה הוא "האיחוד הלאומי, תקומה, תקווה, ארץ ישראל שלנו ומולדת" – זה שם הסיעה.
ארבל אסטרחן: בקיצור אנשים אומרים "האיחוד הלאומי".
איתמר בן גביר: נכנס בפרוטוקול הנושא הזה שזה לא פרישה?
ארבל אסטרחן: אני אמרתי את הדברים באופן מפורש שמדובר בהתפלגות כדין.
ארבל אסטרחן: אני אחזור על זה.
אברהם מיכאלי: התפלגות כדין.
ירדנה מלר הורוביץ: יותר משליש.
אברהם מיכאלי: כדי למנוע ספקות הבקשה היא לגבי התפלגות ולא פרישה, ולא יחולו ההשלכות שחלות על התמודדות לכנסת הבאה.
אברהם מיכאלי: אנחנו מצביעים על שני סעיפים, כל אחד בנפרד?
דוד רותם: ביחד.
אברהם מיכאלי: אז אנחנו מצביעים כרגע על התפלגות מסיעת האיחוד הלאומי ועל הקמתה של סיעה חדשה בשם "עוצמה לישראל".
אברהם מיכאלי: בעד התפלגות סיעת האיחוד הלאומי והקמתה של סיעת "עוצמה לישראל" – רוב
אברהם מיכאלי: פה-אחד.
אברהם מיכאלי: אין מתנגדים, אין נמנעים.
אברהם מיכאלי: אני מברך את הסיעה החדשה.
אברהם מיכאלי: אריה, עושים ברית עוד שבוע?
אריה אלדד: ברית היום ב-15:00 בתקוע לנכד ה-15 שלי.
אברהם מיכאלי: מזל טוב.
אברהם מיכאלי: זה היית צריך לומר לפני כן.
אריה אלדד: למה דיברתי על כיבוד?
אברהם מיכאלי: שיירשם בפרוטוקול: חבר הכנסת אלדד סבא לנכד ה-15.
אברהם מיכאלי: שירבו, בעזרת השם.
אברהם מיכאלי: רבותיי, הישיבה נעולה עד לכינוס הבא.
יריב לוין: רבותי, ערב טוב.
יריב לוין: על סדר-יומנו מספר נושאים.
יריב לוין: אני אתחיל מבקשות להתפלגות סיעות וקביעת שם הסיעות החדשות, כאשר הבקשה הראשונה היא בקשה להתפלג מסיעת קדימה, או – תאמינו או לא – בשמה כפי שהוא עד היום: "קדימה עם ציפי לבני לראשות הממשלה".
יריב לוין: בקשה שהוגשה אלי כאשר היא חתומה על-ידי חברי הכנסת יואל חסון, רוברט טיבייב, שלמה מולה, מגלי והבה, רחל אדטו, אורית זוארץ ומאיר שטרית.
יריב לוין: אני מציע, אם כך, מי מייצג כאן את מבקשי ההתפלגות?
יריב לוין: שיציג לנו את הבקשה וינמק אותה.
יואל חסון: הערב הזה הוא לא ערב פשוט.
יואל חסון: החודשים האחרונים הם חודשים לא פשוטים.
יואל חסון: המעמד הזה הוא מעמד שאני בטוח שהוא בהחלט לא קל לחברי מקדימה, ולא קל לי ולחברי המיועדים להתפלג מקדימה.
יואל חסון: אדוני היושב-ראש, אני באמת לא מעוניין להיכנס כאן לדיון הפוליטי, האידיאולוגי, הענייני של למה מתפלגים, למה עוזבים.
יריב לוין: חבר הכנסת חסון, אני אחסוך לך, גם אם אתה מעונין, במקרה של קדימה, אין מה לדון בנושא הזה.
רונית תירוש: אין הבדלים.
יואל חסון: כולם יודעים.
יריב לוין: לא חושדים בכם שאידאולוגיה צרופה עומדת מאחורי כל העניין, אז תחסוך את העניין הזה ונתקדם.
רונית תירוש: כסף, כסף.
יואל חסון: אדוני, אם בנושא הזה עקצת, אז אני יכול להגיד שלפחות אנחנו יודעים ש-28 חברי כנסת של קדימה נבחרו כשקדימה היתה בראשות ציפי לבני, ובוחריה רצו את ציפי לבני.
יואל חסון: עדיין רוצים את ציפי לבני.
יואל חסון: ואנחנו מממשים את רצון הבוחר כדי לאפשר לציפי לבני להתמודד בבחירות הבאות באופן הניכר ביותר.
יואל חסון: מה שאני גם יכול לומר לך, שציפי לבני תתמודד בבחירות האלה בכל מצב.
יואל חסון: גם אם יהיה פילוג, וגם אם לא יהיה פילוג.
יואל חסון: אבל בכל זאת, אדוני – יחד עם העקיצה, וזה בסדר, זכותך – אני רוצה להתייחס לעניין - - -
מרינה סולודקין: היא הפסידה בפריימריז.
יואל חסון: אני רוצה להתייחס לעניין המהותי.
יואל חסון: אנחנו מודיעים על התפלגות.
יואל חסון: אנחנו מבקשים שהנושא הזה יקודם ויסתיים כאן, בוועדת הכנסת.
יואל חסון: אנחנו מבקשים את תמיכת חברי הוועדה.
יואל חסון: ומאמינים – ובוודאי יש כאן אנשים בקיאים ממני בנושאים האלה, שיסבירו את המשמעויות של החוק, של הנושא הזה, ולמה צריך לאפשר לנו ולתת לנו לעשות את הפילוג הזה.
יואל חסון: אני רוצה לומר לך, אדוני, כמו שאמרתי בתחילת דברי, הדברים הם לא פשוטים.
יואל חסון: אבל צריך לזכור, אנחנו עושים את הפילוג הזה ערב הבחירות.
יואל חסון: כל מה שקורה כאן, כל מה שיאמר כאן, כל מה שיהיה כאן, עומד למבחן הציבור.
יואל חסון: לא ניתן להשוות את הפילוג הזה לפילוג שקורה במהלך כהונתה של הכנסת.
יואל חסון: לדוגמה, כמו ששמעתי מגורמים רבים, את ההשוואה לפילוג של העצמאות מתוך מפלגת העבודה.
יואל חסון: שם היה מדובר בקבוצה שהתפלגה ממפלגה שנמצאת במקום מסוים, שתמכה בממשלה שנמצאת במקום אידיאולוגי אחר לחלוטין, עבור תפקידים בממשלה, תוך כדי הקדנציה, תוך עיוות רצון הבוחר.
יואל חסון: אנחנו עושים כאן מהלך, אדוני היושב-ראש, שהוא ערב הבחירות, עומד למבחן הציבור.
יואל חסון: ואני מאמין, מקווה ויודע שהציבור יידע לשפוט את זה לכאן ולכאן וישמע את כל הצדדים.
יואל חסון: לכן לסיכום, אני מבקש את ועדת הכנסת לאשר את ההתפלגות הזאת, כפי שצריך וכפי שהחוק מבקש כדי באמת – אדוני, עוד מעט אני למעלה משבע שנים בבניין הזה.
יואל חסון: ואני רואה את הכנסת בשבילי כמקום שאני יכול לבוא בו לידי ביטוי, לשנות ולהשפיע.
יואל חסון: ואני בהחלט, כמו חברי, רוצה לבוא להמשיך ולהשפיע בבית הזה.
יואל חסון: זה חשוב לי.
רונית תירוש: אתם מכתימים את הבית הזה.
רונית תירוש: מביישים את הבית הזה.
יואל חסון: ואני מבקש, אדוני, שנעשה את הכול כדי הדבר יישאר בגבולות הפרלמנט, ולא נאלץ – באמת אדוני, לא נאלץ – לבקש סעד במקום אחר, בבית המשפט - -
רונית תירוש: אנחנו צריכים לבקש סעד.
יואל חסון: - - אלא שהדבר הזה ייגמר כאן בכנסת.
יואל חסון: וזאת האחריות שכולנו צריכים להיות בה.
יואל חסון: ולסיכום, תראה, נזרקו כאן עכשיו רפש, ועוד כמה דברים - - -
רונית תירוש: אתם מרוויחים את זה ביושר.
יואל חסון: עוד כמה דברים מהסוג הזה.
יואל חסון: אני לא אבוא ואתחיל לספר על כל האנשים, שחלקם יושבים כאן - -
שי חרמש: ספר.
יואל חסון: - - שניהלו מגעים, אדוני היושב-ראש, להיות חלק מהקבוצה הזאת.
יואל חסון: אני לא אספר - - -
יואל חסון: אני לא אספר.
יואל חסון: ואתה יודע מה, אדוני היושב-ראש?
יואל חסון: גם אתה לא תספר על כל האנשים שאתה יודע, שבמהלך הקדנציה הזאת לקחו חלק בניסיונות לפלג את קדימה, ולהצטרף לממשלה, ולקבל תפקידים ותיקים.
רונית תירוש: - - - ולא מימשו.
רונית תירוש: אתם מימשתם.
יואל חסון: אבל אני אומר באמת, בסדר, תהיה כאן הטלת רפש.
יואל חסון: הכול בסדר.
יואל חסון: בטח היא גם תהיה יום אחרי.
יואל חסון: כשמסתכלים בדיון הזה, צריך להסתכל עניינית.
יואל חסון: אני רוצה גם לומר דבר נוסף, גם כשהחל התהליך של הפילוג אני פניתי, וגם שוחחתי, גם עם יושב-ראש קדימה, גם עם אנשיו, גם עם חברי כנסת שקשורים בעניין, ואני הודעתי אז שקדימה ואנחנו נשב ונתאם את כל המהלכים הטכניים, הכספיים, הפורמאליים - -
רונית תירוש: גם כל החובות?
יואל חסון: - - תוך כדי – תקשיבי טוב – הסכמה, תוך כדי תיאום, תוך כדי פגיעה מינימלית בכל דבר שצריך להימנע.
יואל חסון: אנחנו אמרנו את זה בצורה ברורה, ואני אומר את זה כאן, לפרוטוקול ועדת הכנסת, שברגע שהתהליך יושלם, אנחנו נקיים הידברות ומגעים על מנת להסדיר את הדברים באופן הנקי, הנכון, והתקין, כפי שאגב, אני מאמין שצריך להתקיים.
יואל חסון: לכן אדוני, בשם חברי, אני מבקש מכם לאפשר לנו להתפלג.
יריב לוין: חבר הכנסת חסון, תרשה לי בכל זאת להקשות עליך כי שמעתי את הדברים שלך, אבל לא שמעתי התייחסות לכמה שאלות שבעיני הן מהותיות מאוד.
יריב לוין: קודם כל, אני מבין שאתם מבקשים היום להתפלג ממפלגת קדימה מייסודו של אריאל שרון.
יריב לוין: אתה יודע, אני חשבתי שזה יהיה בשבילכם מהלך קשה מאוד.
יריב לוין: אני חושב שלציבור – ובוודאי לנו, חברי הכנסת שצריכים להצביע כאן – מגיעה תשובה ברורה למה אתם עושים את זה.
יואל חסון: כמו שאמרתי לך, אדוני היושב-ראש, אני חושב שבחודשים האחרונים התהליך שעבר על קדימה הביא אותה למצב שהמפלגה, לצערי, נמצאת בהתרסקות.
יואל חסון: היא לא רלוונטית בבחירות האלה.
יואל חסון: אני אומר את זה בכאב - - -
יריב לוין: איזה תהליך?
מרינה סולודקין: רצחתם וירשתם.
יריב לוין: היו בחירות ולא נבחר מי שרציתם שייבחר.
יריב לוין: מה התהליך שהביא אתכם לשם.
יואל חסון: תהליך פוליטי ופנימי שהביא לחילופי הנהגה בקדימה, שבסופו של דבר הרחיק - - -
קריאה: זה היה תהליך דמוקרטי.
יואל חסון: דמוקרטי לחלוטין, לאף אחד אין ערעור על כך שזה היה תהליך דמוקרטי.
יואל חסון: שהרחיק את בוחרי קדימה.
יואל חסון: בימים האחרונים הועלו הרבה שאלות לגבי הפריימריז, שיטת הפריימריז, איכות הפריימריז.
יואל חסון: אני לא נכנס לזה, יש לכאן ולכאן.
שי חרמש: הסכמתם על זה מראש.
יואל חסון: אבל אני אומר, אדוני, 28 מנדטים הושגו בכנסת הזאת כשקדימה היתה בראשות ציפי לבני.
יואל חסון: רוב בוחריה של ציפי לבני שבחרו בקדימה נטשו את קדימה מזמן.
יואל חסון: זה דבר שניתן לראות אותו די מקרוב - - -
שי חרמש: מה היא השאירה כשהיא הלכה?
רונית תירוש: היא הגיעה לעשרה מנדטים.
רונית תירוש: היא הגיעה לשבעה מנדטים.
רונית תירוש: היא ריסקה את קדימה.
יואל חסון: ולפיכך אני חושב - - -
יריב לוין: חבר הכנסת חסון, אתה יותר ותיק ממני בבניין הזה.
יריב לוין: אתה יודע שאם אתם רוצים – מי מכם רוצה – לרוץ במפלגה בכל מסגרת פוליטית, הוא יכול בעת הזאת.
יריב לוין: אתה קודם הסברת שזה שונה מעצמאות כי את המהלך הזה אתם עושים עכשיו, ערב בחירות.
יריב לוין: אז להיפך, אני אומר, אני לא מצליח להבין.
יריב לוין: כי ערב בחירות, נתונה בידיכם האפשרות לרוץ בכל מסגרת שתבחרו.
יריב לוין: מדוע אתם בכל זאת באים הנה?
יריב לוין: מה הסיבה שאתם מבקשים מאתנו לאשר את המהלך הזה?
קריאה: כסף.
יריב לוין: אני מבקש לדעת.
יריב לוין: כל הציבור רוצה לדעת מה התשובה.
יריב לוין: רבותי, תנו לו לענות.
יריב לוין: אני שאלתי אותו, לא מישהו אחר.
יריב לוין: אני רוצה לדעת – למה אתם רוצים להתפלג?
יריב לוין: אתם הרי יכולים להתמודד בכל מסגרת שתרצו גם בלי המהלך שאתם עושים כאן הערב.
יריב לוין: למה אתם - - -
יואל חסון: אני אסביר.
יואל חסון: אדוני, אבל אני חייב לך תשובה בעניין אריאל שרון.
יואל חסון: אדוני, אני הייתי ממקימי קדימה יחד עם אריאל שרון.
יואל חסון: הייתי יועצו של אריאל שרון.
יואל חסון: אריאל שרון, לצערי, לא זכה להוביל את קדימה בבחירות – וחבל, יכול להיות שכל המציאות היתה נראית אחרת.
יואל חסון: אנחנו נמצאים בעולם אחר, שאריאל שרון איננו.
יואל חסון: נאחל לו בריאות והחלמה, בעזרת ה'.
יואל חסון: הלוואי והוא היה חלק מהמערכת.
יואל חסון: אבל לשאלתך, אנחנו הגענו למסקנה שדרך ההתפלגות היא הדרך הנכונה עבורנו, לפי בדיקות שאנחנו עשינו.
יואל חסון: על מנת לקדם, לארגן ולהיערך להקמת המפלגה - -
רונית תירוש: תגיד כסף.
רונית תירוש: וזמן תשדירי בחירות.
יואל חסון: - - של ציפי לבני.
יואל חסון: ואני רוצה להתייחס לנושא הכספי.
מרינה סולודקין: רמון עשה בדיקות.
מרינה סולודקין: רמון.
שי חרמש: להקים מפלגה עולה כסף, רונית, מה את רוצה?
רונית תירוש: שיביאו ערבויות.
יואל חסון: אני רוצה להתייחס לנושא הכספי.
יואל חסון: בהינתן, אדוני היושב-ראש, שאמרתי לך, שאנחנו לא מתכוונים לקחת שקל אחד מהתקציב השוטף, ומתכוונים להגיע להסכמות בנושא הזה - -
שי חרמש: רק עם חובות.
יואל חסון: - - במאה אחוז, ולהגיע להסכמות גם בנושא החובות - - -
שי חרמש: בוא נשב היום.
יריב לוין: אתה מוכן להצהיר כאן לפרוטוקול - -
שי חרמש: בוא נגמור את החובות, ניקח את הכסף.
יריב לוין: - - שכפי שהיה, אגב, למיטב זכרוני, בשעתו כאשר אותם אנשים שערקו לקדימה ולקחו את המנדטים מהליכוד בשעתו, הם נאלצו – לא מרצונם הטוב כמובן – לשלם את חלקם היחסי באותם חובות שהיו לליכוד אז.
יריב לוין: אתה מוכן להצהיר כאן שזאת ההתחייבות שלכם גם?
יריב לוין: אני אמרתי בתחילת דברי - - -
שי חרמש: בואו נעצור את הדיון - - - את החובות ונשחרר אותם.
רונית תירוש: 1,380 מיליון - - - לכל חבר כנסת - - -
יואל חסון: אם תיתן לי רגע - - -
יריב לוין: רבותי, אני מבקש, אני לא נכנס לסכומים.
יריב לוין: אני, ברוך ה', לא רואה החשבון של קדימה, וגם לא אהיה.
רונית תירוש: למדנו מתמטיקה בסיסית.
רונית תירוש: מתמטיקה בסיסית, 38 מיליון לחלק ל-28.
יריב לוין: חברת הכנסת תירוש, אנחנו לא גזברות קדימה כאן.
יריב לוין: אנחנו דנים בשאלה העקרונית.
יריב לוין: אין לי ספק שאם חבר הכנסת חסון יצהיר כאן, הוא יעמוד מאחורי הצהרתו, וכך הדברים יתקיימו.
יריב לוין: אני חושב שחשוב שאנחנו - - -
מרינה סולודקין: אין לו סמכות.
מרינה סולודקין: איזו סמכות יש לו?
נסים זאב: אל תתחייב לדבר שלא תוכל לעמוד מאחורי - - -
יריב לוין: רבותי, אם יהיה צורך, אני אבקש מכל אחד מהאנשים שמבקשים להתפלג שיודיע שהוא עומד מאחורי ההצהרה הזאת.
יריב לוין: אבל חזקה עלי שאם חבר הכנסת חסון יצהיר, הוא עושה את זה גם בשם חבריו.
יריב לוין: אם זה לא כך, מי מכם שנמצא כאן, שיתקן אותי.
יואל חסון: כשיסתיים תהליך ההתפלגות – אם היום או אם דרך בית המשפט – ונהפוך להיות סיעה, אני מודיע באופן ברור וחד משמעי, שאנחנו נגיע להידברות עם סיעת קדימה - - -
יריב לוין: חבר הכנסת חסון, אתם תשלמו את חלקכם בחוב או לא תשלמו?
יואל חסון: אנחנו נגיע להדברות עם סיעת קדימה - -
יואל חסון: - - ואנחנו נדאג – אתה תקשיב עד הסוף, אדוני.
יואל חסון: שאלת שאלה.
יואל חסון: בכל זאת, זה שיש כאן מתלהמים אחרים, יש סיבה להם להתלהם.
יואל חסון: אתה לא צריך להתלהם.
יריב לוין: חבר הכנסת חסון, שאלתי שאלה פשוטה - -
יואל חסון: אז אני מנסה לענות.
יריב לוין: שאלה ציבורית ממדרגה ראשונה, שהתשובה עליה צריכה להיות כן.
יריב לוין: לא יכול להיות משהו אחר.
יואל חסון: אני אומר לך בצורה - - -
יריב לוין: לא מתחכמת ולא - - -
נסים זאב: אדוני, אנחנו לא ועדה שמסדרת חובות.
יריב לוין: אתה רוצה להחליף אותי?
נסים זאב: לא, חלילה.
שי חרמש: נעצור את הדיון, נסדר את החובות ונשחרר אותם.
יריב לוין: אז תן לי לעשות - - -
נסים זאב: ואם הוא יגיד לך כן, מה, הוא יכול להתחייב?
שי חרמש: גם פורז יסכים לזה בטח.
יואל חסון: אדוני, אתה יודע, זה נחמד מאוד להתרגש מהמאורע הזה.
יואל חסון: אבל לצערי, זה לא תקדים.
יואל חסון: היו התפלגויות גם לפני.
יריב לוין: חבר הכנסת חסון, אני לא שאלתי אותך על התקדימים.
יריב לוין: שאלתי אותך שאלה שצריך לענות עליה כן.